Simon Emil Ammitzbøll (LA), 2010-05-06:
Det er jo en meget væsentlig debat og en væsentlig beslutning, der i virkeligheden skal træffes med det her beslutningsforslag, som vi har fremsat fra Liberal Alliances side.
Vi er nødt til at finde ud af, hvordan vi kan sikre væksten i Danmark, hvordan vi kan sikre, at der vil være orden i økonomien, hvordan vi kan sikre, at vi har den nødvendige arbejdskraft fremadrettet.
Det er der desværre ikke mange partier der bidrager med at komme med svar på i øjeblikket.
Efterlønnen er det helt store problem.
Vi betaler voksne, raske, rørige mennesker i den arbejdsdygtige alder for at lave ingenting.
Ifølge Arbejdsmarkedskommissionen koster det 18 mia. kr. om året, og det er med til at sørge for, at vi ikke har den nødvendige arbejdskraft i fremtidens samfund.
Tilbage i januar i år sagde vicestatsministeren: Jeg håber, at Venstre for en gangs skyld vil lade være med at fortælle borgerne om alt det, partiet ikke vil, og i stedet for lover borgerne, at de vil være med til at gennemføre nødvendige reformer.
Det var kloge ord af landets vicestatsminister, for der er brug for reformer.
Så havde vi egentlig lidt opgivet Det Konservative Folkeparti igen, for vi kunne forstå, at de var blevet banket på plads, og da vi havde førstebehandlingen af det her forslag, kunne vi se, at der ikke var nogen vilje til at stemme for.
Men så læser jeg i dagens udgave af Politiken et debatindlæg skrevet af den konservative arbejdsmarkedsordfører, fru Helle Sjelle, og det vakte jo en del glæde hos Liberal Alliance.
Der står nemlig, og jeg citerer: Man skal ikke glemme, at førtidspension er en mulighed for personer, der har nedsat arbejdsevne.
Citat slut.
Jeg kunne ikke være mere enig, og derfor er der måske alligevel et håb om, at De Konservative vil hjælpe os med at presse på, for at man får foretaget de her nødvendige reformer.
Jeg tror, der er en stigende fornemmelse ude i den danske befolkning af, at noget må gøres ved den her osteklokke, der desværre er ved at danne sig over Christiansborg, og som betyder, at man kan lade være med at lave reformer og bare lade som om, at så går alting godt.
Det passer ikke, og derfor er vi jo også nødt til som ansvarlige lovgivere og beslutningstagere at træffe nogle beslutninger, at gå foran og vise, at vi tør gøre det, der kan sikre, at Danmark også i fremtiden vil være et af verdens rigeste lande.
Sandheden er jo, at vi lige så langsomt de seneste år er kravlet ned ad rangstigen over verdens rigeste lande, og Liberal Alliance ønsker, at Danmark skal kravle op igen og kunne være helt i top blandt de rigeste samfund.
Efterhånden synes jeg desværre, at debatten også her i Folketinget virker som den debat, der må have været i Romerrigets sidste dage, hvor man ikke opdagede, at det hele var ved at falde fra hinanden, men bare havde travlt med at feste og bruge pengene.
Der er masser, der gerne vil bruge penge, men der er desværre ikke særlig mange, der vil komme med konstruktive forslag til, hvordan vi kan løse landets økonomiske problemer.
Man skal bare huske på, at de 18 mia. kr., som efterlønnen koster, jo kan bruges på mange andre ting.
Den arbejdskraft, som man vil få, hvis man afskaffer efterlønnen, vil jo også give produktion, vil give skatteindtægter og dermed være med til at øge velstanden.
De mindre udgifter og flere indtægter, som en afskaffelse af efterlønnen vil føre til, kan jo bruges til at sikre, at vi har ordentlig behandling af de ældre, at vi har et ordentligt sundhedssystem, og at vi har ordentlige skoler.
Sandheden er jo, at hvis ikke vi gør noget, får vi dårligere sygehuse, dårligere skoler og dårligere ældrepleje, og det ønsker vi ikke fra Liberal Alliances side.
Derfor håber vi meget på, at der dog er nogle, der vil støtte vores beslutningsforslag her i dag – måske De Konservative og De Radikale, som jo i hvert fald i medierne går meget ind for at afskaffe efterlønnen.
Det skal være ordene fra min side.
Efter den foregående afstemning er der i hvert fald ingen, der skal sige, at vi ikke arbejder for sagen, for vi kæmper videre, også i forhold til en forkortelse af dagpengeperioden.
Og i forhold til det er der bare sige, at Arbejdsmarkedskommissionen jo helt klart sagde, at efterlønnen er det væsentlige, det er det store, man kan gøre.
Den eneste anden ting, der rykker lidt, er en forkortelse af dagpengeperioden.
Derfor prøver vi også at foreslå det og rejse en debat, om det egentlig ikke var på sin plads at forkorte dagpengeperioden.
Vi kunne jo desværre godt høre under førstebehandlingen af det her forslag, at det næppe er noget, der vinder bred tilslutning, men igen må jeg stille spørgsmålet: Hvad har man så tænkt sig at gøre?
Hvordan har man tænkt sig at fremtidssikre dansk økonomi?
I forhold til dagpengeperioden foreslår vi jo blot at halvere perioden fra 4 år til 2 år; selve ydelsen ændrer vi jo ikke på, det er kun selve perioden, man kan modtage dagpenge i.
Der er det bare værd at sige, at dagpenge jo er noget, man får, når man er arbejdsløs, når man kommer i den situation, men det er altså de færreste, som har brug for dagpenge i 3-4 år, ja, langt de fleste mennesker har faktisk slet ikke brug for dem i så lang tid, som vi vil gøre det muligt med en 2-års-dagpengeperiode.
Faktisk var det sådan, at da man for år tilbage havde en lidt højere arbejdsløshed, som svarer til den, vi har i dag, var det gennemsnitlige forbrug af dagpengeperioden 37 uger.
Vi foreslår, at man kan få dagpenge i 104 uger, det vil altså sige cirka tre gange så lang tid som det gennemsnitlige forbrug af dagpenge.
Hvis vi sætter perioden ned til 2 år, så er vi stadig et af de lande i den vestlige verden, der har den længste dagpengeperiode.
Faktisk vil det være sådan, at det kun er Belgien og Island, der sammen med os vil have dagpengeperioder på over 1½ år.
Og der kan man vel stadig væk sige, at vi har et ret flot system, vi har et ret flot forsikringssystem, og vi har en ret flot længde på perioden, hvor man kan blive kompenseret, hvis man skulle komme ud i arbejdsløshed.
Men sandheden er jo den, at vi har en midlertidig stigning i arbejdsløsheden i øjeblikket, og det medfører selvfølgelig, at der er flere, der kommer på dagpenge, men det medfører jo ikke, at der er horder af folk, der kommer på dagpenge i mere end 2 år.
I Liberal Alliance går vi meget ind for, at folk, der er syge eller ikke kan klare sig selv i øvrigt, bliver kompenseret fra det offentlige, også på et ordentligt og rimeligt niveau, men folk, som dybest set bare burde tage sig sammen og komme i gang med at søge et job og få et arbejde, skal også gøre det og komme ud på arbejdsmarkedet og forsørge sig selv, bidrage til samfundet og dermed have den tilfredsstillelse, det giver at have et arbejde og også sørge for at bidrage til den generelle samfundsøkonomi.
Så vil jeg til sidst knytte en enkelt bemærkning i forhold til Det Radikale Venstre, som jeg jo virkelig undrer mig over ikke stemmer for det her forslag
: Altså, fair nok, at man ikke stemmer for efterlønsforslaget, for der har man jo bundet sig til et eller andet forlig, der først går i gang i 2019, eller hvad ved jeg, men på dagpengeområdet forstod jeg i hvert fald på ordførertalen fra hr. Morten Østergaard under førstebehandlingen, at det var sådan, at Det Radikale Venstre egentlig er tilhænger af forslaget.
Det er jo en meget spændende logik, især for et parti, der senere i dag har et forslag om afskaffelse af multimedieskatten på programmet, det vil man så godt gøre som en god ting, selv om man ikke får hele skattereformen.
Når man ser den radikale partileder, fru Margrethe Vestager, igen og igen markedsføre halvering af dagpengeperioden i den ene avis efter den anden, i det ene radioprogram efter det andet, i det ene tv-program det andet, så er det da utroligt, når man ikke er bundet af noget forlig og man siger, at man ønsker det her, at man så ikke kan stemme for forslaget, når vi fremsætter det i Folketingssalen.
Så må vi jo bare sige og konstatere, at Det Radikale Venstre har én politik, når de er i medierne, og en anden politik, når partiet er i Folketingssalen.
Men sådan er det.
Partiet kan selvfølgelig modbevise min påstand ved at stemme for beslutningsforslaget om ganske få minutter.